Official Journal C 077 , 28/03/2002 P. 0001 - 0003



Ftehim interistituzzjonali tat-28 ta' Novembru 2001 fuq l-użu aktar strutturat tat-teknika ta' kitba mill-ġdid ta' l-atti legali (2002/K 77/01) IL-PARLAMENT EWROPEW, IL-KUNSILL TA' L-UNJONI ERWOPEA U L-KUMMISSJONI TAL-KOMUNITAJIET EWROPEJ, Billi: (1) Il-Kunsill Ewropew, imlaqqa' f'Edinburgh f'Diċembru ta' l-1992, stabbilixxa l-importanza għall-Komunità li l-leġiżlazzjonmi tal-Komunità issir aktar aċċessibbli u li tiftiehem aħjar. (2) Fl-20 ta' Diċembru 1994, wara l-linji gwida mfassla mill-Kunsill Ewropew, il-Parlament Ewropew, il-Kunsill u l-Kummissjoni kkonkludew Ftehim Inter-istituzzjonali dwar il-metodu ta' ħidma aċċellerat għall-kodifikazzjoni uffiċjali tat-testi leġiżlattivi [1] ħalli jittejjeb b'mod sostanzjali l-mod ta' kif jistgħu jinqraw l-atti legli li jkunu ġew emendati b'mod estensiv. (3) Madankollu, l-esperjenza turi li, minkejja l-użu ta' dan il-metodu aċċellerat, is-sottomissjoni tal-Kummissjoni tal-proposti tal-kodifikazzjoni uffiċjali u ta' l-adozzjoni tal-leġiżlatura ta' l-atti tal-kodifikazzjoni uffiċjali ħafna drabu jittardjaw, l-aktar għaliex sadattant ikunu ġew adottati emendi ġodda għall-att legali in kwistjoni, li jwassal biex il-proċess ta' kodifikazzjoni jkollu jerġa' jibda mill-ġdid. (4) Huwa għalhekk rakkomandat, l-aktar fir-rigward ta' atti legali li jiġu emendati ħafna drabi, li tintuża teknika legali li tippermetti li l-emendi għal, u l-kodifikazzjoni ta' l-atti jsiru fil-qafas ta' test leġiżlattiv wieħed. (5) F'dak il-kuntest, fejn għandha ssir emenda sostantiva għal att legali li jkun sar qabel, il-metodu tal-kitba mill-ġdid jippermetti l-adozzjoni ta' test leġiżlattiv wieħed li fl-istess waqt jagħmel l-emenda mixtieqa, jikkodifika l-emenda mad-dispożizzjonijiet mhux mibdula ta' l-att ta' qabel, kif ukoll iħassar dak l-att. (6) Bħala riżultat, sakemm dan jevita l-proliferazjoni ta' atti emendatorji iżolati li ħafna drabi jagħmlu r-regolamenti diffiċli ħafna biex ikunu miftehma, it-teknika ta' kitba mill-ġdid huwa mezz xieraq li jiżgura li l-liġi tal-Komunità tkun tista' tinqara fuq bażi permanenti u universali. (7) L-użu aktar strutturat tat-teknika ta' kitba mill-ġdid jifforma parti mill-miżuri meħuda mill-istituzzjonijiet biex il-liġi tal-Komunità ssir aktar aċċessibbli, bħall-adozzjoni tal-metodu ta' ħidma aċċellerat għall-kodifikazzjoni uffiċjali u l-istabbiliment ta' linji gwida komuni għall-kwalità ta' kif titfassal il-liġi tal-Komunità permezz tal-Ftehim Inter-istituzzjonali tat-22 ta' Diċembru 1998 [2]. (8) Il-Kunsill Ewropew mlaqqa' f'Helsinki f'Diċembru 1999 xtaq li l-Ftehim Inter-istituzzjonali dwar l-użu tat-teknika ta' kitba mill-ġdid jintemm kemm jista' jkun malajr mill-Parlament Ewropew, il-Kunsill u l-Kummissjoni, FTIEHMU KIF ĠEJ: 1. L-għan ta' dan il-Ftehim huwa li jkunu stabbiliti regoli ta' proċedura li jippermettu użu aktar strutturat tat-teknika ta' kitba mill-ġdid skond il-proċess leġiżlattiv normali tal-Komunità. 2. Il-kitba mill-ġdid għandha tkun tikkonsisti fl-adozzjoni ta' att legali ġdid li jinkorpora f'test wieħed kemm l-emendi sostantivi li dan jagħmel għall-att ta' qabel kif ukoll id-dispożizzjonijiet mhux mibdula ta' dak l-att. L-att legali l-ġdid jissostitwixxi u jħassar l-att ta' qabel. 3. Proposta għall-kitba mill-ġdid sottomessa mill-Kummissjoni għandu jkollha x'taqsam ma' l-emendi sostantivi li din tagħmel għal att ta' qabel. Fuq livell sekondarju, il-proposta għandha tinkludi l-kodifikazzjoni tad-dispożizzjonijiet mhux mibdula ta' l-att ta' qabel, flimkien ma' dawk l-emendi sostantivi. 4. Għall-għanijiet ta' dan il-Ftehim: - "l-att ta' qabel" għandha tfisser att legali li jkun fis-seħħ, u li jista' jkun ġie emendat b'att emendatorju jew aktar, - "emenda sostantiva" għandha tfisser kull emenda li taffettwa s-sustanza ta' l-att ta' qabel u mhux sempliċiment tibdil formali jew editorjali, - "dispożizzjoni mhux mibdula" għandha tfisser kull dispożizzjoni ta' l-att ta' qabel li, għalkemm tista' tkun affettwata b'xi tibdil sempliċiment formali jew editorjali, ma tkunx saritilha xi emenda sostantiva. Att legali ġdid m'għandux jikkostitwixxi att miktub mill-ġdid jekk, ħlief għal dispożizzjonijiet jew kliem standardizzat, dan jagħmel emendi sostantivi fid-dispożizzjonijiet kollha ta' l-att ta' qabel, liema att ikun jissostitwixxi u jħassar. 5. Il-proċess leġiżlattiv normali tal-Komunità għandu jitħares kollu kemm hu. 6. Il-proposta għall-kitba mill-ġdid għandha tissodisfa il-kriterji li ġejjin: (a) Il-memorandum ta' spjega li jkun flimkien mal-proposta għandu: (i) jiddikjara espressament li għandu x'jaqsam ma' proposta ta' kitba mill-ġdid waqt li jispjega r-raġunijiet għall-adozzjoni ta' dan l-approċċ; (ii) jiddikjara r-raġunijiet għal kull emenda sostantiva proposta; (iii) jispeċifika liema dispożizzjonijiet ta' l-att ta' qabel jibqgħu mhux mibdula. (b) It-test leġiżlattiv propost għandu jiġi ppreżentat b'tali mod li: (i) jippermetti li l-emendi sostantivi u l-premessi l-ġodda jkunu distingwibbli b'mod ċar mid-dispożizzjonijiet u l-premessi li jibqgħu mhux mibdula; (ii) fir-rigward tad-dispożizzjonijiet u l-premessi li jibqgħu mhux mibdula, ikun jixbah lill-metodu li jintuża għall-preżentazzjoni tal-proposti għall-kodifikazzjoni uffiċjali ta' atti legali. 7. Biex ikunu żgurati ċ-ċarezza u ċ-ċertezza legali, l-atti kollha ta' kitba mill-ġdid għandhom ikunu konformi inter alia [3] mar-regoli li ġejjin tat-tfassil leġiżlattiv: (a) L-ewwel premessa għandha turi li l-att legali l-ġdid jikkostitwixxi kitba mill-ġdid ta' l-att ta' qabel. (b) L-artikolu li jħassar l-att ta' qabel għandu jipprovdi li r-referenzi għal dak l-att għandhom jitqiesu bħala referenzi għall-att imsawwar mill-ġdid, u għandhom jinqraw skond it-tabella ta' korrelazzjoni li jkun hemm mehmuża fl-att imsawwar mill-ġdid. (ċ) Barra minhekk, f'att li jsawwar mill-ġdid xi Direttiva: (i) l-artikolu li jħassar għandu jipprovdi li l-obbligi ta' l-Istati Membri li jkunu ġejjin minn perjodu ta' transposizzjoni [4] u, fejn ikun xieraq, il-perjodu ta' implimentazzjoni kif stabbilit fid-Direttiva li tkun tħassret bl-att imsawwar mill-ġdid, ma jkunux affettwati b'dan it-tħassir; (ii) il-perjodi msemmija fil-punt (i) għandhom ikun stabbiliti f'anness fl-għamla ta' tabella; (iii) l-artikolu dwar l-obbligu li Direttiva msawra mill-ġdid tiġi trasposta [5] f'liġi nazzjonali għandu jirreferi biss għal dawk id-dispożizzjonijiet li tkun saritilhom emenda sostantiva u li jkunu identifikati preċiżament bħala tali. Dawk id-dispożizzjonijiet li jibqgħu mhux mibdula fid-Direttiva msawra mill-ġdid għandhom ikunu trasporti skond id-Direttivi ta' qabel. 8. Fejn, fil-kors tal-proċedura leġiżlattiva, ikun meħtieġ li jiddaħħlu emendi sostantivi fl-att tal-kitba mill-ġdid għal dawk id-dispożizzjonijiet li jibqgħu mhux mibdula fil-proposta tal-Kummissjoni, dawn l-emendi għandhom isiru f'dak l-att f'konformità mal-proċedura stabbilita bit-Trattat skond il-bażi legali applikabbli. 9. Grupp ta' Ħidma Konsultattiv li jkun magħmul mis-servizzi legali rispettivi tal-Parlament Ewropew, tal-Kunsill u l-Kummissjoni għandu jeżamina il-proposta għall-kitba mill-ġdid. Dan għandu jagħti l-opinjoni tiegħu kemm jista' jkun malajr biex din tkun sottomessa lill-Parlament Ewropew, lill-Kunsill u lill-Kummissjoni li l-proposta ma jkunx fiha emendi sostantivi għajr dawk identifikati bħala tali. 10. Dan il-ftehim għandu jidħol fis-seħħ fil-jum ta' wara daik tal-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan għandu jkun japplika għal kull proposta ta' kitba mill-ġdid sottomessa mid-data tad-dħul tiegħu fis-seħħ. Għandha ssir stima ta' l-applikazzjoni ta' dan il-Ftehim tliet snin wara d-dħul fis-seħħ tiegħu. Għal dan il-għan, is-Servizzi Legali ta' l-istituzzjonijiet firmatarji għall-Ftehim għandhom jissottomettu rapport ta' stima u jipproponu, fejn ikun xieraq, kull tibdil meħtieġ. Magħmul fi Brussel fit-tmienja u għoxrin jum tas-sena elfejn u wiehed. Għall-Parlament Ewropew Il-President +++++ TIFF +++++ Għall-Kunsill Il-President +++++ TIFF +++++ Għall-Kummissjoni +++++ TIFF +++++ Il-President [1] ĠU C 102, 04.04.96, p. 2. [2] ĠU C 73, 17.03.99, p. 1. [3] Ara, b'mod partikolari, il-Ftehim Inter-istituzzjonali tat-22 ta' Diċembru 1998 fuq il-linji gwida komuni għall-kwalità ta' kif titfassal il-leġislazzjoni tal-Komunità (ĠU C 73, tas-17.3.1999, p. 1). [4] Jiġifieri, il-perjodu stabbilit għall-implementazzjoni tal-liġijiet, ir-regoli u d-dispożizzjonijiet amministrattivi meħtieġa biex ikun hemm konformità mad-dispożizzjonijiet tad-Direttiva. [5] Jiġifieri, l-obbligu li jkunu implementati l-liġijiet, ir-regolamenti u d-dispożizzjonijiet amministrattivi meħtieġa biex ikun hemm konformità mad-diżposizzjonijiet tad-Direttiva. --------------------------------------------------